Návrh

na skrátené legislatívne konanie o návrhu zákona, ktorým sa mení a dopĺňa zákon            č. 461/2003  Z. z.  o sociálnom poistení v znení neskorších predpisov a o zmene a doplnení niektorých zákonov 

Z dôvodu, že hrozia štátu značné hospodárske škody v súvislosti s prebiehajúcou globálnou ekonomickou a finančnou krízou, je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady navrhnúť Národnej rade Slovenskej republiky, aby sa uzniesla na skrátenom legislatívnom konaní o návrhu zákona, ktorým sa mení a dopĺňa zákon č. 461/2003  Z. z.  o sociálnom poistení v znení neskorších predpisov a o zmene a doplnení niektorých zákonov.
Vzhľadom na zhoršujúcu sa ekonomickú situáciu v dôsledku radikalizácie prejavov globálnej finančnej a hospodárskej krízy sa hľadajú všetky dostupné nástroje hospodárskej politiky a jej súčastí na zabránenie devastačných dopadov finančnej a hospodárskej krízy na všetky oblasti hospodárskeho a sociálneho života spoločnosti.
  	Aktuálna ekonomická situácia si vyžaduje okamžité účinné riešenia, ktoré majú prispieť  k podpore a udržaniu podnikania a výkonu inej samostatnej zárobkovej činnosti a k lepšej pripravenosti občanov na vykonávanie samostatnej zárobkovej činnosti.
Vzhľadom na uvedené je potrebné urýchlene umožniť zmenou zákona o sociálnom poistení a zákona o službách zamestnanosti vytvorenie legislatívnych podmienok, ktoré prispejú k naplneniu uvedeného cieľa.